Author: paholik
Last saved by: Viera Murcinová
Company: Ministerstvo školstva

Návrh 
na zvýšenie obstarávacej ceny stavby „Výstavba auly, Dolnozemská cesta 1, Bratislava“ pre Ekonomickú univerzitu  v Bratislave

V rámci návrhu Rozvojového programu priorít verejných prác na roky 2003 – 2005 vláda SR uznesením č. 798/2002 zo dňa 17. júla 2002 súhlasila s výstavbou stavby „Výstavba auly, Dolnozemská cesta č. 1, Bratislava“ v obstarávacej cene 70 000 tis. Sk.    

Dňa 5. decembra 2003 bola na základe verejnej súťaže uzavretá zmluva o dielo na dodávku projektových prác a inžinierskej činnosti v celkovom náklade 2 910 tis. Sk.

	V roku 2004 bola vypracovaná projektová dokumentácia, v ktorej zmysle bola vyhlásená verejná súťaž na zhotoviteľa stavby. Verejnou súťažou bol vybratý zhotoviteľ stavby,  s ktorým sa uzavrela zmluva o dielo na predmet plnenia vo výške 91 839 tis. Sk so začatím v roku 2005. Cena na zhotovenie diela predstavovala 94 749 tis. Sk, z toho cena na prípravu a zabezpečenie realizácie          2 910 tis. Sk. 

Predmetom verejnej súťaže na zhotoviteľa stavby neboli objekty:
- objekt „Drobné stavby a sadové úpravy“		              1 530 tis. Sk
- objekt „Spevnené plochy – komunikácie a parkoviská“	12 000 tis. Sk	

	Uvedené objekty sú predmetom stavebného povolenia a kolaudácia stavby ako celku je podmienená ich realizáciou. 

	Pri začatí stavby počas realizácie zemných  - výkopových prác v rozsahu celého objektu boli zistené rozdielne výšky úložného podložia. Geologickým prieskumom, ktorý predchádzal začatiu stavebných prác a bol súčasťou spracovania projektovej dokumentácie, definoval len predpokladaný priebeh podložia pod stavbou interpoláciou medzi jednotlivými vrtmi. Ďalej bolo konštatované, že základová špára nespĺňa kritériá (sypké piesky v podloží, štrková vrstva v rôznych hĺbkach) pre bezpečné založenie objektu a existujú možnosti následných deformácií. V zmysle uvedeného bolo nutné vykonať úpravy v zakladaní stavby, a to prehĺbenie základov, betónové injektáže, čo malo za následok zmeny v projekte a následné zmeny statického riešenia objektu. Vzhľadom na zmenu zakladania boli vykonané úpravy spodnej stavby tak, aby inžinierske siete a potrubia pod objektom neboli deformované sadaním objektu. Prijaté zmeny mali dosah na navýšenie ceny o 3 251 tis. Sk, ktorá bola zohľadnená do celkovej ceny stavby  98 000 tis. Sk. 

	Zmena systému zakladania mala dosah na úpravu modulovej skladby dispozície a zmenu konštrukčného systému objektu. Pôvodný železobetónový konštrukčný systém s betónovými väzníkmi v priečnom smere sa nahradil oceľovou nosnou konštrukciou, ktorá bola doplnená železobetónovými a murovanými konštrukciami. Úprava modulového systému mala dosah aj na osadenie priečelia objektu, pričom jej vizuálna stránka sa nezmenila. Tieto zmeny majú dosah na ďalšie súbory, ako sú izolácie proti vode a vlhkosti, tepelné izolácie, konštrukcie tesárske, stolárske a nátery a takisto na úpravu rozpočtu stavby.

	Ďalšou zmenou, ktorá sa premietla do rozpočtu je oddiel vzduchotechniky. Systém technického zázemia a priestory strojovne boli osadené pod priestormi zošikmenej časti podlahy hľadiska auly. Priečna modulová osnova a jej posun spôsobil skrátenie priestoru pod aulou, čo znemožnilo osadenie technického zázemia a priame napojenie  na podlahu auly. Tieto sa presunuli do strešnej časti auly, čo malo za následok zmeny trás elektroinštalácie a potrubia vzduchotechniky. Uvedené zmeny mali za následok navýšenie ceny stavby o 14 534 tis. Sk. Navýšenie ceny stavby bolo konfrontované s výkresovou časťou hlavným projektantom a autorom rozpočtu projektanta a nenašli sa rozpory so skutočnosťou.

	Obsahom verejnej súťaže na zhotoviteľa stavby bol objekt auly s príslušnými podobjektmi, ktoré zabezpečujú funkčnosť užívania auly. Zmluva o dielo so zhotoviteľom stavby neobsahuje objekty „Vonkajšie spevnené plochy a komunikácie“ a „Drobné objekty so sadovými úpravami“ v celkovom náklade 13 530 tis. Sk. Predmetné dva objekty univerzita plánovala zrealizovať v neskoršom termíne až po daní do užívania objektu auly. Keďže podmienkou kolaudácie auly v súlade s rozhodnutím Mestskej časti Petržalka sú aj objekty „Spevnené plochy – komunikácie a parkoviská“ a „Drobné stavby a sadové úpravy“ je ich realizácia nevyhnutná a vo finančnom vyjadrení predstavuje výšku 13 530 tis. Sk.

	Rekapitulácia nákladov stavby:
- zmluva uzatvorená so zhotoviteľom stavby na základe verejnej súťaže		91 839 tis. Sk
- zmluvou potvrdené naviac práce z titulu zmeny zakladania		              3 251 tis. Sk
- zmluva uzatvorená s projektantom					 		  2 910 tis. Sk

náklad stavby celkom 								98 000 tis. Sk

	Navyše práce:
- z titulu modulovej zmeny a nadväzne zmeny konštrukčného systému		14 534 tis. Sk

Výstavba dvoch objektov
- spevnené plochy – komunikácie a parkoviská					12 000 tis. Sk
- drobné stavby a sadové úpravy							  1 530 tis. Sk
náklad stavby celkom na dokončenie					          126 064 tis. Sk

	V súlade s vyššie uvedeným je nevyhnutné pre ukončenie stavby navýšiť obstarávaciu cenu stavby o 28 064 tis. Sk, t. j. z 98 000 tis. Sk na 126 064 tis. Sk.

	Od odsúhlasenia stavby v roku 2002 až do konca roku 2006 Ministerstvo školstva SR pridelilo zo štátneho rozpočtu  finančné prostriedky vo výške 73 000 tis. Sk.

	Po schválení predkladaného návrhu vládou SR Ministerstvo školstva SR dofinancuje zvýšenie obstarávacej ceny stavby o 28 064 tis. Sk zo štátneho rozpočtu kapitoly školstva. Požadovaná cena stavby 126 064 tis. Sk je konečná. Termín dokončenia stavby na základe zmluvy so zhotoviteľom stavby je december 2007.	

	V súlade s § 12 ods. 1 písm. b) bod 3 zákona č. 254/1998 Z. z. o verejných prácach vyplýva objednávateľovi povinnosť zadržať zhotoviteľovi minimálne 5 % z ceny diela do preukázania splnenia kvalitatívnych parametrov pri odovzdávaní a preberaní verejnej práce, alebo jej ucelenej časti, prípadne do odstránenia  všetkých nedostatkov a nedorobkov.